กสิกรชี้ปีหน้าแข่งเงินฝากหดฉุดสภาพคล่องตึงตัว
แบงก์คาดปี 2558 สภาพคล่องตึงตัวเล็กน้อย เหตุธนาคารปล่อยสินเชื่อ สวนทางเงินฝากเริ่มชะลอ
29 ต.ค. 2565

แบงก์คาดปี 2558 สภาพคล่องตึงตัวเล็กน้อย เหตุธนาคารปล่อยสินเชื่อ สวนทางเงินฝากเริ่มชะลอ
ศูนย์วิจัยธนาคารกสิกรไทย ออกรายงานระบุว่า สภาพคล่องของระบบธนาคารพาณิชย์ไทยในเดือน พ.ย.ที่ผ่านมา มีความผ่อนคลายมากขึ้นจากเดือนก่อน เนื่องจากสัดส่วนเงินรับฝากรวมกับตราสารหนี้ที่ออกและเงินกู้ยืมเติบโตได้ 4.84% หรือ 11.51 ล้านล้านบาท เมื่อเทียบกับช่วงเดียวกันของปีก่อน ซึ่งสูงกว่าเงินให้สินเชื่อสุทธิซึ่งเติบโตที่ 4.04% หรือ 9.75 ล้านล้านบาท
ทั้งนี้ การปล่อยสินเชื่อของธนาคารพาณิชย์ในเดือน พ.ย.ที่ผ่านมา นับว่าเพิ่มขึ้นสูงสุดในรอบปีนี้ โดยได้แรงหนุนจากการเพิ่มขึ้นของเงินให้สินเชื่อภาครัฐ แต่อัตราการขยายตัวยังชะลอติดต่อกันเป็นเดือนที่ 8 ขณะที่เงินรับฝากเพิ่มขึ้นอย่างต่อเนื่อง ส่งผลให้สภาพคล่องยังมีทิศทางผ่อนคลายลง 
อย่างไรก็ตาม แนวโน้มสภาพคล่องในปี 2558 อาจอยู่ที่ระดับใกล้เคียงหรือตึงตัวขึ้นเล็กน้อยจากสิ้นปี 2557 เนื่องจากคาดว่าการปล่อยสินเชื่อในปีหน้าจะกลับมาเติบโตได้สูงกว่าเงินฝาก ท่ามกลางสภาพเศรษฐกิจไทยที่ฟื้นตัวดีขึ้นจากในปี 2557 นี้
ศูนย์วิจัยธนาคารกสิกรไทย ระบุอีกว่า การแข่งขันระดมเงินฝากจะเริ่มมีสัญญาณลดทอนความรุนแรงลงตั้งแต่ช่วงไตรมาสแรกของปีหน้า โดยธนาคารพาณิชย์เลือกที่จะหลีกเลี่ยงการแข่งขันด้านราคา เพื่อบริหารจัดการต้นทุนและให้สอดคล้องกับทิศทางนโยบายการเงิน ที่น่าจะยังคงผ่อนคลายต่อเนื่อง เพื่อหนุนการฟื้นตัวของเศรษฐกิจไทย และทำให้สินเชื่อสุทธิมีอัตราการเติบโตที่เร่งขึ้น
อย่างไรก็ดี การขยายตัวของสินเชื่อสุทธิในปีหน้าจะเป็นอัตราที่ขยายตัวอย่างระมัดระวัง เนื่องจากการฟื้นตัวทางเศรษฐกิจยังมีความเสี่ยงอยู่ ทำให้เชื่อว่าสินเชื่อสุทธิจะขยายตัวไม่ถึงเลข 2 หลัก โดยศูนย์วิจัยกสิกรไทยคาดการณ์อัตราการขยายตัวของสินเชื่อในปี 2558 ไว้ที่ 7.5% จากประมาณการ ณ สินปี 2557 ที่ 4% ตามแรงหนุนจากการปล่อยสิ้นเชื่อทั้งฝั่งธุรกิจและครัวเรือนที่คงทยอยปรับตัวดีขึ้น
สำหรับแนวโน้มเงินฝากนั้น คงแปรผันตามการบริหารจัดการต้นทุนการระดมทุนของธนาคารพาณิชย์ เพื่อให้เหมาะสมกับจังหวะและระดับแรงส่งของสินเชื่อที่ฟื้นตัว โดยคาดว่าจะขยายตัวใกล้เคียง 7% หรือสูงกว่าประมาณการที่ 5% ณ สิ้นปี 2557